На основу члана 5. став 3Закона о јавним предузећима ("Службени гласник РС", број 15/2016 и 88/2019) и члана 37. став 1 тачка 7 Статута Града Ниша ("Службени лист Града Ниша", број 88/2008, 143/2016 и 18/ 2019),

Скупштина Града Ниша на седници од \_\_\_\_\_\_\_\_\_\_\_ године, донела је

**ОДЛУКУ О ИЗМЕНAМA И ДОПУНАМА**

**ОДЛУКЕ О ОСНИВАЊУ**

 **ЈАВНОГ КОМУНАЛНОГ ПРЕДУЗЕЋА**

**ЗА ПИЈАЧНЕ УСЛУГЕ „ТРЖНИЦА“ НИШ**

**Члан 1.**

У Одлуци о оснивању Јавног комуналног предузећа за пијачне услуге „Тржница“ Ниш ("Службени лист Града Ниша", број 145/2016-пречишћен текст), члан 9. мења се и гласи:

"Члан 9.

Основни капитал предузећа износи 87.460.315,68 динара, од чега 50.000.100,00 динара представља новчани, док 37.460.215,68 динара представља неновчани капитал.

Град Ниш је власник 100% удела у основном капиталу предузећа.

Усклађивање регистрованог капитала са капиталом исказаним по финансијским извештајима, биће извршено у складу са Законом о привредним друштвима и прописима којима се уређује регистрација привредних субјеката."

**Члан 2.**

У члану 15. после става 4. додају се ставови 5. и 6. који гласе:

"Извештај из става 1 тачка 3) овог члана доставља се Градском већу Града Ниша ради даљег извештавања.

Извештај из става 1 тачка 4) овог члана доставља се Градском већу Града Ниша у року од 30 дана од дана истека тромесечја".

**Члан 3.**

Члан 16. брише се.

 **Члан 4.**

У члану 22. став 1. тачка 4. мења се и гласи:

"4) се утврди да делује на штету предузећа кршењем директорских дужности, несавесним понашањем или на други начин, а нарочито:

(1) ако користи ресурсе јавног предузећа за промоцију политичких странака, односно политичких субјеката, под чиме се посебно подразумева коришћење службених просторија, возила и инвентара јавног предузећа без накнаде,

(2) ако обавља активности везане за промоцију политичких странака, односно политичких субјеката као и за изборну кампању у радно време,

(3) ако врши притисак на запослене и лица ангажована по другом основу у јавном предузећу у вези са подршком политичким субјектима или кандидатима на изборима,

(4) ако му је било познато да запослени или ангажовани по другом основу у јавном предузећу користи ресурсе јавног предузећа за промоцију политичких странака, односно политичких субјеката или врши притисак на друге запослене и радно ангажоване у вези са подршком политичким субјектима или кандидатима на изборима, а није предузео радње за које је надлежан да то спречи."

**Члан 5.**

Предузеће је дужно да усклади Статут са одредбама ове одлуке у року од 90 дана, од дана ступања на снагу ове одлуке.

**Члан 6.**

Овлашћује се Градска управа за органе града и грађанска стања да сачини и објави пречишћен текст Одлуке о оснивању Јавног комуналног предузећа за пијачне услуге „Тржница“ Ниш.

**Члан 7.**

Ова одлука ступа на снагу осмог дана од дана објављивања у "Службеном листу Града Нишa".

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_. године

**СКУПШТИНА ГРАДА НИША**

ПРЕДСЕДНИК

др Бобан Џунић

О б р а з л о ж е њ е

 Правни основ за доношење Одлуке о изменама и допунама Одлуке о оснивању Јавног комуналног предузећа за пијачне услуге „Тржница“ Ниш дефинисан је чланом 5. Закона о јавним предузећима ("Службени гласник РС", број 15/2016 и 88/2019), који прописује да, уколико јавно предузеће оснива јединица локалне самоуправе, акт о оснивању јавног предузећа доноси скупштина јединице локалне самоуправе, која врши права оснивача.

Измени оснивачког акта ЈКП „Тржница“ Ниш, приступило се у циљу усаглашавања са одредбама Закона о јавним предузећима, Закона о локалној самоуправи („Службени гласник РС“, број 129/2007, 83/2014 – други закон, 101/2016 – други закон и 47/2018) и Статута Града Ниша („Службени лист Града Ниша“, број 88/2088, 143/2016 и 18/2019), као и у циљу усаглашавања износа основног капитала.

Одлуком о изменама и допунама Одлуке о оснивању Јавног комуналног предузећа за пијачне услуге „Тржница“ Ниш врши се усаглашавање износа основног капитала предузећa сагласно Одлуци Надзорног одбора ЈКП „Тржница“ Ниш о усвајању Процене вредности укупне имовине, обавеза и капитала у складу са МРС предузећа ЈКП „Тржница“ Ниш број 330/2020-1 од 30.12.2020. године, на коју је Скупштина Града Ниша дала сагласност Решењем број 06-396/2021-21-02 од 23.04.2021. године, као и одлукама Скупштине Града Ниша о повећању основног капитала Јавног комуналног предузећа за пијачне услуге "Тржница" Ниш, имајући у виду да је усаглашавање оснивачког акта у том делу један од услова за регистрацију наведене промене у Агенцији за привредне регистре.

 Сагласно одредбама Закона о јавним предузећима, врши се усклађивање одредаба оснивачког акта у делу који се односи на услове за разрешење директора јавног предузећа пре истека мандата.

 Такође, изменом Одлуке, одредбе оснивачког акта које се односе на извештавање о раду јавних предузећа усаглашавају се са одредбама Закона о локалној самоуправи, као са одредбама Статута Града Ниша којима је, поред осталог, прописано да Градско веће прати реализацију програма пословања, врши координацију рада јавних предузећа чији је оснивач Град и подноси тромесечни извештај о раду јавних предузећа Скупштини, ради даљег извештавања у складу са законом којим се уређује правни положај јавних

предузећа.

На нацрт Одлуке о изменама и допунама Одлуке о оснивању Јавног комуналног предузећа за пијачне услуге „Тржница“ Ниш, Градска управа за органе града и грађанска стања дала је мишљење број 1053-1/2021-08 од 06.05.2021. године.

Имајући у виду наведено, израђен је нацртОдлуке о изменама и допунама Одлуке о оснивању Јавног комуналног предузећа за пијачне услуге „Тржница“ Ниш.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

 ВД НАЧЕЛНИKA

Ниш,

јун 2021. године

Снежана Јовановић